X'inhuma l-objettivi tar-Rakkomandazzjoni? Ir-Rakkomandazzjoni timmira li tippermetti liċ-ċittadini tal-UE jkollhom aċċess sigur għar-rekords tas-saħħa tagħhom madwar l-Istati Membri b'mod aktar faċli. B'mod partikolari timmira lejn il-ħolqien ta' format Ewropew li jippermetti li r-rekords elettroniċi tas-saħħa jkunu kondiviżi b'mod sigur u fl-istess ħin jaderixxu mar-regoli tal-protezzjoni tad-data. L-Istati Membri diġà ħadu l-ewwel passi biex jagħmlu xi partijiet tar-rekords tas-saħħa interoperabbli, bħas-sommarji dwar il-pazjenti u r-riċetti elettroniċi. Ir-rakkomandazzjoni tieħu din l-azzjoni aktar fil-fond u tipproponi li l-Istati Membri jestendu dan ix-xogħol fi tliet oqsma ġodda tar-rekords tas-saħħa: testijiet tal-laboratorju, rapporti ta' rilaxx mediku u stampi, u rapporti ta' immaġnijiet. Barra minn hekk, it-test jistabbilixxi l-bażi għall-ispeċifikazzjonijiet tekniċi neċessarji li għandhom jintużaw fl-iskambji tar-rekords tas-saħħa. L-inizjattiva għandha wkoll l-għan li tqiegħed l-iżvilupp futur tax-xogħol f'qafas ċar billi tistabbilixxi prinċipji għall-iskambju ta' informazzjoni dwar is-saħħa bejn il-fruntieri tal-UE u proċess ta' governanza li jinvolvi lill-Kummissjoni, l-Istati Membri u l-partijiet ikkonċernati rilevanti. Ir-rakkomandazzjoni kif se tkun ta' benefiċċju għaċ-ċittadini, għat-tobba u għall-prattikanti mediċi? Il-possibbiltà li jiġu skambjati rekords tas-saħħa bejn il-fruntieri se tgħin liċ-ċittadini biex ikollhom kura tas-saħħa aħjar hekk kif jiċċaqalqu madwar l-Unjoni Ewropea. Pereżempju, tista' tipprovdi storja importanti dwar is-saħħa individwali f'każ ta' inċident, jew ħtieġa oħra għal kura tas-saħħa mhux ippjanata waqt li tkun barra l-pajjiż. Sussegwentement, ladarba ċ-ċittadin jirritorna d-dar, ir-rekords tat-trattament barra mill-pajjiż jistgħu jiġu integrati fir-rekord tas-saħħa eżistenti. Barra minn hekk, is-sistemi tas-saħħa se jibbenefikaw b'mod sinifikanti mill-iskambju tar-rekords tas-saħħa, peress li dan jippermetti aċċess għat-testijiet riċenti tal-laboratorju jew tar-radjoloġija tal-pazjent. Dan se jgħin sptar fi Stat Membru ieħor biex jevita li jirrepeti testijiet bħal dawn u b'hekk jiffranka l-ħin tal-pazjenti u jnaqqas l-ispejjeż tal-isptarijiet. Dan jista' jżid l-effiċjenza u s-sostenibbiltà tas-sistemi tal-kura tas-saħħa. Barra minn hekk, peress li r-rekords elettroniċi tas-saħħa se jsiru aktar interoperabbli bejn il-fruntieri, aktar data dwar is-saħħa se tkun disponibbli biex tappoġġa l-integrazzjoni ta' sistemi ta' Intelliġenza Artifiċjali (IA) li jistgħu jassistu fit-teħid ta' deċiżjonijiet mediċi. Dan għandu jkollu impatt pożittiv kemm fuq il-kwalità tal-kura tas-saħħa riċevuta kif ukoll fuq l-effiċjenza tas-sistemi tal-kura tas-saħħa. Kif jista' l-aċċess għar-Rekords Elettroniċi tas-Saħħa jkun utli f'sitwazzjonijiet tal-ħajja reali? Ejja nieħdu eżempju konkret: Davide għandu 59 sena li għex u ħadem barra minn pajjiżu għal dawn l-aħħar 30 sena. Huwa jbati minn kundizzjoni partikolari tal-qalb u jixtieq li t-tobba tiegħu f'pajjiżu tat-twelid ikollhom aċċess għal rekords mediċi sħaħ barra mill-pajjiż matul l-aħħar 30 sena. Ir-Rakkomandazzjoni l-ġdida se tagħmel dan possibbli. Eżempju ieħor huwa ta' ċittadin, li qed ifittex riferiment għal ċentru mediku speċjalizzat fi Stat Membru ieħor, bħal pereżempju kundizzjoni rari jew trattament għal kanċer avvanzat. Il-possibbiltà li jiġi skambjat ir-Rekord Elettroniku tas-Saħħa transfruntier tiegħu jew tagħha se tkun ta' appoġġ kbir. Ir-rakkomandazzjoni kif tiżgura li d-data dwar is-saħħa tkun protetta bis-sħiħ? Is-sigurtà u l-privatezza huma essenzjali biex tiġi żgurata l-fiduċja u huma fil-qalba ta' din ir-Rakkomandazzjoni. Hija tħeġġeġ lill-Istati Membri biex jiżguraw li ċ-ċittadini jkunu jistgħu jagħżlu lil min jipprovdu aċċess għad-data elettronika tas-saħħa tagħhom, u liema dettalji tal-informazzjoni dwar is-saħħa huma kondiviżi. Barra minn hekk, l-iskambju tar-Rekords Elettroniċi tas-Saħħa (EHR) jeħtieġ jiġi implimentat f'konformità sħiħa mar-Regolament Ġenerali dwar il-Protezzjoni tad-Data (GDPR). Dan huwa l-qafas għall-protezzjoni tad-data personali u li jistabbilixxi regoli direttament applikabbli għall-ipproċessar tad-data personali tal-individwi, inkluża d-data dwar is-saħħa. Barra minn hekk, id-Direttiva dwar is-sigurtà tan-netwerks u tas-sistemi tal-informazzjoni (id-Direttiva NIS) tistabbilixxi firxa ta' miżuri għall-Istati Membri biex jipprovdu livell ta' sigurtà għas-sistemi tan-netwerks u tal-informazzjoni, inklużi s-sistemi tal-informazzjoni dwar is-saħħa. L-aċċess, is-sigurtà u l-fiduċja fis-sistemi tal-EHR għandhom jissaħħu wkoll bl-użu ta' mezzi siguri ta' identifikazzjoni elettronika u awtentikazzjoni elettronika. Ir-Rakkomandazzjoni tipproponi li l-Istati Membri joħolqu Netwerks Nazzjonali tas-Saħħa Diġitali sabiex, inter alia, jiżguraw li tissaħħaħ is-sigurtà tas-sistemi nazzjonali tas-saħħa u li jappoġġaw l-iskambju sigur transfruntier tad-data dwar is-saħħa. Ir-Rakkomandazzjoni tkopri l-użu ta' data dwar is-saħħa għal finijiet ta' riċerka? L-għan tar-Rakkomandazzjoni huwa li jiġu żviluppati sistemi li jistgħu jappoġġaw liċ-ċittadini u l-kura tas-saħħa li jirċievu meta jivvjaġġaw fl-UE. Billi tittejjeb l-interoperabbiltà tal-EHRs, se tappoġġa wkoll ir-riċerka dwar is-saħħa (kif ukoll id-dijanjostika u l-prevenzjoni), billi tippermetti l-użu ta' soluzzjonijiet teknoloġiċi avvanzati, bħall-Intelliġenza Artifiċjali u l-komputazzjoni ta' prestazzjoni għolja. X'iktar qed tagħmel il-Kummissjoni biex tippromwovi skambju ta' Rekords tas-Saħħa Elettronika madwar l-UE? Għaddejja ħidma kontinwa kemm fi ħdan l-Istati Membri kif ukoll fil-livell Ewropew sabiex jinbnew infrastrutturi għall-iskambju tad-data dwar is-saħħa. Hemm għarfien u esperjenza konsiderevoli akkumulata biex tibni fuqhom, b'mod partikolari permezz tal-Infrastruttura ta' Servizz Diġitali tas-Saħħa elettronika (eHDSI) stabbilita skont il-Programm CEF. Għadd ta' Stati Membri[1] qablu għal skambju ta' Sommarji tal-Pazjenti u ta' Preskrizzjonijiet elettroniċi bejn il-professjonisti fil-kura medika b'mod transfruntier. Xi wħud minnhom diġà bdew dawn l-iskambji: Il-Finlandja u l-Estonja bdew jużaw l-Infrastruttura Diġitali tas-Saħħa elettronika għall-iskambju ta' Preskrizzjonijiet elettroniċi minn Jannar 2019 u l-Kroazja ssieħbet fl-iskambju f'Ġunju li għadda. Spiżeriji Estonjani u Kroati jistgħu jipprovdu liċ-ċittadini Finlandiżi l-mediċini preskritti elettronikament mit-tabib tagħhom fil-Finlandja. Mit-tnedija, inħarġu iktar minn 3000 Preskrizzjonijiet elettroniċi. F'Ġunju 2019, iċ-Ċekja u l-Lussemburgu ppermettew l-iskambju ta' Sommarji tal-Pazjenti, forom qosra ta' rekords tas-saħħa tal-pazjenti. It-tobba fil-Lussemburgu issa jistgħu jirċievu Sommarji tal-Pazjenti diġitali ta' vjaġġaturi li ġejjin miċ-Ċekja. It-tobba fil-Kroazja daqt se jkunu jistgħu jirċievu Sommarji tal-Pazjenti diġitali ta' vjaġġaturi li ġejjin miċ-Ċekja. Il-Preskrizzjoni elettronika (u d-Dispensar elettroniku) tippermetti liċ-ċittadini fl-Ewropa li jirkupraw il-medikazzjoni tagħhom fi spiżerija li tinsab f'pajjiż Ewropew ieħor, minħabba t-trasferiment online tar-riċetta elettronika tagħhom mill-pajjiż ta' affiljazzjoni lejn il-pajjiż fejn jivvjaġġaw. Il-pajjiż ta' residenza huwa infurmat dwar il-mediċina li turi l-pazjenti fil-pajjiż tal-ivvjaġġar (“dispensar elettroniku”). Is-Sommarju tal-Pazjenti jista' jipprovdi informazzjoni dwar aspetti importanti relatati mas-saħħa bħal allerġiji, medikazzjoni attwali, mard preċedenti, kirurġiji kbar f'dawn l-aħħar 6 xhur, impjanti, apparat mediku, tqala (jekk rilevanti), storja soċjali, sejbiet fiżiċi, testijiet dijanjostiċi eċċ. Is-sommarju diġitali tal-pazjent huwa maħsub biex jipprovdi lit-tobba b'informazzjoni essenzjali bil-lingwa tagħhom dwar il-pazjent, meta l-pazjent ikun ġej minn pajjiż ieħor tal-UE u jista' jkun hemm ostaklu lingwistiku. Madankollu, mhuwiex obbligatorju li l-informazzjoni kollha ta' hawn fuq teżisti, hija magħrufa jew tista' tiġi tradotta. Dawn l-elementi jirrappreżentaw partijiet mir-rekords tas-saħħa elettroniċi. Dawn il-ftehimiet jipprovdu bażi soda u eventwalment se jippermettu liċ-ċittadini biex jaċċessaw u jiskambjaw ir-rekords tas-saħħa elettroniċi sħaħ tagħhom madwar l-Unjoni Ewropea. Il-Kummissjoni qed tressaq ukoll Deċiżjoni ta' Implimentazzjoni ġdida dwar il-ġestjoni u l-funzjonament tan-Netwerk tas-Saħħa elettronika. L-ispeċifikazzjonijiet tal-format tal-iskambju tar-Rekords Elettroniċi tal-UE se jiġu elaborati aktar? L-ispeċifikazzjonijiet tal-format tal-iskambju tar-Rekords Elettroniċi Ewropej għandhom jiġu rieżaminati u aġġornati regolarment sabiex tiġi definita aktar il-granularità tad-data dwar is-saħħa u rispons għall-iżviluppi teknoloġiċi. Il-partijiet ikkonċernati rilevanti se jkunu involuti fir-reviżjoni u l-aġġornament tal-ispeċifikazzjonijiet. Fuq liema prinċipji huma stabbiliti l-ispeċifikazzjonijiet tekniċi? L-ispeċifikazzjonijiet ikopru sett inizjali ta' kategoriji ta' informazzjoni dwar il-kura tas-saħħa li għalihom l-Istati Membri għandhom jimmiraw li jipprovdu aċċess diġitali sigur transfruntier. L-ispeċifikazzjonijiet tekniċi ġew stabbiliti abbażi tal-ħidma tal-Infrastruttura tas-Servizz Diġitali għas-Saħħa elettronika (eHDSI), u l-proċess ġie implimentat mill-Kummissjoni Ewropea flimkien mal-Istati Membri. Għalhekk, bħalissa qed jintużaw diversi servizzi għal skambju transfruntier tad-data dwar is-saħħa taħt il-Programm tal-Faċilità Nikkollegaw l-Ewropa (CEF). L-eHDSI tuża speċifikazzjonijiet industrijali stabbiliti li ġew adottati mill-Istati Membri parteċipanti. Il-format tal-iskambju li qed jiġi propost huwa mfassal b'tali mod li jippermetti flessibbiltà kemm f'termini ta' għażliet teknoloġiċi kif ukoll fir-rigward tar-rieda tal-Istat Membru individwali li jimpenja ruħu. Din il-flessibbiltà hija meħtieġa wkoll minħabba n-natura dinamika tal-ispeċifikazzjonijiet tekniċi, u l-pass mgħaġġel ta' avvanzi fil-qasam tat-teknoloġija diġitali. X'inhuma l-ispeċifikazzjonijiet għall-format tal-iskambju tar-Rekords Elettroniċi tas-Saħħa? Ir-rakkomandazzjoni tinkludi sett inizjali ta' żewġ kategoriji Kif se tkun immexxija l-implimentazzjoni tal-format tal-iskambju tar-Rekords Elettroniċi tal-UE? Il-format tal-iskambju huwa linja bażi li għandha tiġi riveduta perjodikament permezz ta' proċess ta' koordinazzjoni konġunta mal-Istati Membri u partijiet ikkonċernati rilevanti oħra. L-għan huwa li jiġi żgurat li l-proċess jibqa' aġġornat, sostenibbli u jiżviluppa b'mod kostanti b'mod li jindirizza l-ħtiġijiet taċ-ċittadini, is-sistemi tas-saħħa u s-soċjetà b'mod aktar wiesa'. Il-proċess biex jiġi żviluppat aktar il-format tal-iskambju tal-EHR Ewropew għandu jitmexxa permezz ta' proċess ta' koordinazzjoni konġunt. Dan għandu jkun ibbażat fuq pjan direzzjonali kondiviż li jidentifika l-prijoritajiet u l-kompiti miftiehma għal aktar speċifikazzjonijiet li għandhom jiġu kkunsidrati fis-snin li ġejjin. Minbarra li jimplimenta aktar titjib għall-interoperabbiltà tas-sistemi EHR, il-Proċess ta' Koordinazzjoni Konġunt jenħtieġ li jimmonitorja u jivvaluta l-progress u jippermetti l-iskennjar orizzontali fir-rigward ta' innovazzjonijiet teknoloġiċi u metodoloġiċi u l-inkorporazzjoni tagħhom f'sistemi tal-EHR. In-netwerk tas-Saħħa elettronika, li jinkludi l-aġenziji tas-saħħa elettronika fl-Istati Membri u li jikkoordina l-iskambju ta' sommarji ta' pazjenti u ta' riċetti elettroniċi permezz tal-Infrastruttura tas-Servizz Diġitali tas-Saħħa elettronika, se jkollu rwol essenzjali x'jaqdi biex jara l-format ‘l quddiem billi jiżviluppa linji gwida speċifiċi u jissorvelja l-implimentazzjoni tagħha. Aktar Informazzjoni Stqarrija għall-istampa: Il-Kummissjoni tagħmilha aktar faċli għaċ-ċittadini biex ikollhom aċċess sikur għad-data dwar saħħithom barra minn pajjiżhom Rakkomandazzjoni tal-Kummissjoni dwar format għall-iskambju tar-Rekords Elettroniċi tas-Saħħa L-Impatt Infografiku tal-Iskambju tar-Rekords Elettroniċi tas-Saħħa Ewropej Rapport fil-qosor tal-konsultazzjoni pubblika dwar il-bini ta' ekonomija tad-data Ewropea Il-Konsultazzjoni Pubblika dwar is-Saħħa u l-Kura fis-Suq Uniku Diġitali Ir-Regolament Ġenerali dwar il-Protezzjoni tad-Data Il-Proposta għal Regolament dwar il-Privatezza u l-Komunikazzjoni Elettronika Servizzi tas-saħħa transfruntieri elettroniċi Skambju Diġitali ta' Preskrizzjonijiet elettroniċi u Sommarji tal-Pazjenti [1] 22 Stat Membru: l-Awstrija, il-Belġju, il-Kroazja, Ċipru, ir-Repubblika Ċeka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Litwanja, il-Lussemburgu, Malta, in-Netherlands, il-Polonja, il-Portugall, is-Slovenja, Spanja u l-Iżvezja.